Стакларски занает

Стакларски занает е занает за сечење и вградување на стакло. Овој занает е сè уште актуелен. 

Стаклото со кое се работи може да биде обично, леано, специјално или кристално. Сеченото стакло се користи во градежништвото, за застаклување прозорци, врати, излози на продавници, прегради, покриви, светларници. Исто така, занаетчијата монтира стакло во рамки за слики, за урамување на таписерии и други ракотворби, огледала и други ѕидни декорации, а може да изработува и разни предмети од стакло.

Занаетот за сечење стакло може да се научи во тригодишни средни училишта, но основните знаења може да се стекнат и на разни специјализирани курсеви што траат неколку месеци. Занаетот за сечење стакло е физички напорен и воопшто не е едноставен и се смета за „машки“ занает, иако има и жени занаетчии.

 Историја 
Познато е дека стаклото се произведувало во Стар Египет, околу 30 века п.н.е. Прозорското стакло започнало да се произведува дури во 14 век, а центарот на индустријата за стакло била Венеција. Од Италија, кон почетокот на 17 век, седиштето на производството на стакло се преселило во Прага, и од тогаш до денес, чешкото стакло се смета за стакло со највисок квалитет. Благодарение на подоцнежните пронајдоци, започнува индустриското производство на стакло и тоа станува поевтино и подостапно за сите нивоа на општеството. 

Стаклото сега се заменува со други материјали, честопати со пластика, и покрај фактот дека е најеколошки материјал и може да се рециклира 100%. Поради важноста на стаклото во човечката историја, Обединетите нации, со посебна резолуција на Генералното собрание, ја прогласиле 2022 година за година на стаклото.

 Карактеристики на занаетот 
Стаклото е многу чувствителен и лесно кршлив материјал. Затоа, стакларот мора да биде внимателен при работа, за да не се повреди себеси или другите, или да предизвика материјална штета. При сечење стакло, застаклување, пакување и транспорт на стакло, тој мора да ги почитува пропишаните безбедносни мерки при работа. 

Стакларот може да работи во градежништво и работилници за стакло. За време на својата работа, тој сече, вградува и ги заменува сите видови стакло.

 Наводи 

Категорија:Занаети